ตะลุยรีสอร์ทฮอกไกโดขี่พายุ ทะลุฟ้า
แหล่งสกีน้ำแข็งที่เยี่ยมยอดระดับโลกแห่งหนึ่งคือ ฮอกไกโด เกาะเหนือสุดของญี่ปุ่น
9 ธ.ค. 2559

ชาญชัย สงวนวงศ์
 
แหล่งสกีน้ำแข็งที่เยี่ยมยอดระดับโลกแห่งหนึ่งคือ ฮอกไกโด เกาะเหนือสุดของญี่ปุ่น
ความเยี่ยมยอดที่สุดก็คือ “Snow Powder”  หรือ “ปุยหิมะ” ที่ให้ความอ่อนนุ่ม ช่วยป้องกันอันตรายจากการแตกหัก เมื่อกระแทกหรือล้ม
ซึ่งก็ผิดกับการเป็น “เกล็ดน้ำแข็ง” เหมือน “ไอซ์ซีสโนว์” ของอเมริกาหรือยุโรป
น่าภูมิใจ ผู้เป็นเจ้าของ แหล่งสกีหิมะระดับเวิลด์คลาส พร้อมสกีรีสอร์ทแหล่งนี้ คือคนไทย มีนามว่า ชายนิด อรรถญาณสกุล แห่งอาณาจักรพร็อพเพอร์ตี้ เพอร์เฟคท์ หรือ PF
บริษัทอสังหาริมทรัพย์จดทะเบียนที่ยืนยง คู่สังคมไทยมายาวนานกว่า 2 ทศวรรษ
ผมได้รับเชิญมาร่วมงานฉลองครบรอบ 25 ปี “คิโรโระ รีสอร์ท (Kiroro Resort)” ซึ่งจัดขึ้นเป็นประจำทุกปี ในวันที่ 5 ธันวาคม
ท่ามกลางอุณหภูมิในระดับติดลบ ซึ่งบางวันลดต่ำลงกว่า 10 องศา
กลุ่มพร็อพเพอร์ตี้ เพอร์เฟค เข้าซื้อกิจการจากกลุ่มมิตซุย เมื่อ 4 ปีที่แล้วในราคาถูกอย่างไม่น่าเชื่อ
จากมูลค่ากิจการ 4,000 ล้านบาท ที่กลุ่มยามาฮ่า (เจ้าของดั้งเดิม) สร้างขึ้น แต่ กลุ่ม PF ซื้อมาได้นั้น ในราคาแค่ 700 ล้านบาท
ประกอบด้วยโรงแรม 2 โรงแรม ตั้งอยู่ห่างกันในระดับรถบัสวิ่งราว 10 นาที บนพื้นที่ทั้งหมดประมาณ 1 พันไร่ เป็นทั้งพื้นที่ซึ่งเป็นกรรมสิทธิ์เอง และเช่าจากทางการญี่ปุ่น
มีกระเช้าสกี 8 เส้นทาง พร้อมใช้งานอยู่แล้วมาแต่เจ้าของดั้งเดิม ซึ่งมูลค่าการก่อสร้างกระเช้าก็น่าจะไม่น้อยกว่าเส้นละ 200 ล้านบาทเข้าไปแล้ว
“คิโรโระ รีสอร์ท” ในส่วนของโรงแรมดังกล่าวบริหารงานโดยแบรนด์ทริบิวท์ เป็นแบรนด์ใหม่เอี่ยมในกลุ่มแมริออทซ์ ที่เพิ่งเข้าเทคกิจการกลุ่มสตาร์วูดส์มา ประกอบด้วยห้องพักหลักจำนวน 260 ห้อง
นอกจากนี้ในส่วนของโรงแรมด้านบน อันเป็นที่ตั้งของลานสกี บริหารงานโดยแบรนด์เชอราตัน มีห้องพักท่ามกลางธรรมชาติที่สวยงามจำนวน 140 ห้อง
คิโรโระ รีสอร์ท มาดังระเบิดมากขึ้นในหมู่นักท่องเที่ยวคนไทย เมื่อกลายเป็นสถานที่ถ่ายทำภาพยนตร์ไทยเรื่อง “แฟนเดย์ แฟนกันวันเดียว” ซึ่งหนังก็ให้ภาพสถานที่และวิวทิวทัศน์อันสวยงาม
แต่สถานที่และวิวทิวทัศน์ ที่ได้ไปร่วมสัมผัส กลับให้ความรู้สึกที่สวยงามมากกว่าในหนังอย่างไม่น่าเชื่อ
การลงทุน 4 ปี ของกลุ่ม PF ในฮอกไกโดเที่ยวนี้ ยังไม่มีกำไรหรอกครับ แต่การขาดทุนก็ลดน้อยลงมาเรื่อยๆ  จากระดับขาดทุนเหลือ 200 ล้านบาท มาเป็นระดับ 100 ล้านบาท และต่ำกว่าระดับ 100 ล้านบาทตามลำดับ
ซึ่งคุณชายนิด บอกกับผมว่า ปีหน้า 2560 สำหรับ คิโรโระ รีสอร์ท ก็คงจะถึงจุดคุ้มทุนแล้ว
ความท้าทายของ คิโรโระ รีสอร์ท ก็คือจะบริหารและเติมเต็มช่วงเวลานอกฤดูหิมะ 7 เดือน ให้คึกคักเหมือนในช่วงระยะ 5 เดือนของฤดูเล่นสกีได้อย่างไร
ผมจะเฝ้าดูและเป็นกำลังใจให้กับภารกิจอันท้าทายของกลุ่มพร็อพเพอร์ตี้ เพอร์เฟค ครั้งนี้
หิมะกำลังโปรยปรายเป็นปุยแป้งท่ามกลางสีขาวโพลนนอกหน้าต่างห้องพัก อุณหภูมิกำลังดี แค่ติดลบ 10 องศาเซลเซียส
ผมขออนุญาตออกไปสัมผัส “ปุยหิมะสโนว์พาวเดอร์” เพชรเม็ดงามแห่งฮอกไกโด ก่อนนะครับ